text: Folketingets yngste medlem stiller ikke op ved næste valg
  20 april 2018 kl. 09.37
  Folketingets yngste medlem, 24-årige Tilde Bork, der er valgt i Hedenstedkredsen, har valgt ikke at genopstille ved næste folketingsvalg. 
  
  Tilde Bork var kun 21 år, da hun i juni 2015 overraskende blev valgt ind i Folketinget, i Hedenstedkredsen. Hun var også selv overrasket, da hun midt i en eksamen blev klar over, at hun fik sæde på tinge. 
  Nu har hun besluttet, at hun ikke genopstiller. Det oplyser Dansk Folkeparti. 
  Hun blev valgt til Folketinget for Dansk Folkeparti i 2015 i Østjyllands Storkreds og har fungeret som sit partis turismeordfører siden august 2015. 
  Tilde Bork meddelte torsdag morgen Dansk Folkepartis folketingsgruppe, at hun ikke genopstiller.
  - Jeg blev færdig med min uddannelse to dage før sidste valg,så jeg har ikke haft tid til at bruge min kunnen erhvervsmæssigt. Jeg er meget ung og vil vældig gerne prøve min uddannelse af og arbejde erhvervsrettet med det, jeg kan, siger Tilde Bork, der ved sit valg boede i Herning og siden er flyttet til Køge.
  Tilde Bork er uddannet finansøkonom og planlægger at etablere sig som selvstændig.
  Siden august 2015 har hun været sit partis turismeordfører.
  